Diari Oficial de la Generalitat Valenciana


Sumari del DOGV 3653, del 27-12-1999 (1999/10767)

ORDRE de16 de desembre de 1999, de la Conselleria de Benestar Social, per la qual es regulen i convoquen ajudes en matèria de serveis socials, en el sector de discapacitats, per a l'any 2000.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3653

Data del DOGV
:   27-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10604


Data del document
:   16-12-1999

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda social
    * ajuda pública
    * discapacitat
    * suport econòmic

ORDRE de16 de desembre de 1999, de la Conselleria de Benestar Social, per la qual es regulen i convoquen ajudes en matèria de serveis socials, en el sector de discapacitats, per a l'any 2000. [1999/10803]
  
Sols unes actuacions d'impuls públic realment decidides poden contribuir a la consecució d'unes condicions de vida sense diferències entre els ciutadans i les ciutadanes de la nostra Comunitat, en compliment del manament que en aquest sentit la Constitució espanyola imposa als poders públics, i en estreta col·laboració amb els agents socials que, des de l'àmbit públic o privat exerceixen una important tasca en aquests sectors de població.
  
Per això, un dels objectius primordials de la Generalitat Valenciana en l'àmbit del benestar social consisteix a racionalitzar i dinamitzar la gestió dels serveis socials, entre aquests l'atenció integral i específica a persones amb discapacitat, tot oferint millors prestacions als sectors més vulnerables i necessitats d'una especial protecció. Aquest esperit és el que emana de la Llei 5/97, de 25 de juny, de la Generalitat Valenciana, per la qual es regula el sistema de serveis socials en l'àmbit de la Comunitat Valenciana.
  
En qualsevol cas, aquesta ordre de convocatòria d'ajudes en matèria de serveis socials en el sector de persones amb discapacitat per a l'any 2000 s'elabora com a conseqüència lògica de la continuada avaluació i seguiment dels resultats que, amb caràcter positiu, s'han obtingut en les diverses convocatòries realitzades en anys precedents, i es promulga en el marc de principis com ara la responsabilitat jurídica, la planificació, la prevenció, etc., amb una voluntat de globalitat en l'acció dels poders públics i de foment del benestar social.
  
En virtut de tot això, i fent ús de les facultats que em confereixen l'article 35.e de la Llei 5/83, de 30 de desembre, del Govern Valencià, l'article 47.11 del text refós de la Llei d'Hisenda Pública de la Generalitat Valenciana, i el Decret 127/99, de 17 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social
  
Ordene
  
Títol I
  
Ajudes i subvencions
  
Article 1. Àmbit
  
L'objecte d'aquesta disposició és regular i convocar ajudes i subvencions en matèria de serveis socials, en el sector de discapacitats psíquics, físics, sensorials i malalts mentals, adreçades a sufragar les prestacions i els serveis següents:
  
I) Centres,
  
II) Programes, i
  
III) Prestacions Econòmiques Individualitzades.
  
No podran ser subvencionats els projectes que s'ajusten a programes propis d'uns altres organismes, sense perjudici de la necessària col·laboració per al cas de matèries concurrents.
  
En el cas d'ajudes a centres i programes, s'hi finançaran tant les despeses de personal com les generals de manteniment.
  
Capítol I
  
Ajudes destinades a centres
  
Article 2. Àmbit i objecte
  
Les ajudes previstes en aquest capítol correspondran a dues modalitats:
  
1. Finançament de les despeses de manteniment de centres mitjançant subvencions. El finançament en aquest cas es concretarà depenent de les necessitats manifestades a la sol·licitud, a la vista del càlcul d'ingressos que, en concepte d'aportacions de les persones usuàries o d'unes altres fonts, es derive de l'anàlisi de la documentació presentada amb aquella.
  
2. Finançament de les despeses de manteniment de centres mitjançant convenis. En general, els centres tindran l'obligació de cobrir les places que queden vacants amb les persones usuàries que determine la direcció territorial de Benestar Social corresponent.
  
Article 3. Sol·licitants
  
Podran sol·licitar aquestes ajudes les persones titulars de centres i de serveis sense ànim de lucre o les seues representants, sempre que complisquen els requisits de la vigent Llei 5/97, de la Generalitat Valenciana, de Sistema de serveis Socials a la Comunitat Valenciana, i de la resta de la normativa d'aplicació.
  
Article 4. Criteris i prioritats
  
S'estableixen els criteris i les prioritats següents per a la concessió de les ajudes públiques regulades en aquest capítol, amb l'ordre de jerarquia següent:
  
1. El primer criteri de concessió consisteix a promoure la continuïtat dels Serveis Socials Especialitzats en el sector de persones amb discapacitat que estan en funcionament, amb prioritat per a aquests davant dels de nova creació.
  
2. El segon criteri es basa en el caràcter públic o privat de les persones beneficiàries, amb prioritat en la concessió de subvencions als ens públics, sempre que els serveis o els programes per als quals se sol·liciten ajudes públiques siguen de característiques homogènies i, si més no, d'igual qualitat que els de les entitats privades.
  
Article 5. Obligacions de les persones beneficiàries
  
Totes les persones sol·licitants d'ajudes per a centres que atenen el sector de persones amb discapacitat, per la concessió d'aquestes, a més de les obligacions generals de la Llei 5/97, de Sistema de Serveis Socials a la Comunitat Valenciana, les obligacions específiques següents:
  
1. Atendre els requeriments de la Direcció General d'Integració Social de Discapacitats o de la direcció territorial de Benestar Social corresponent, quant a la demanda de places.
  
2. Comunicar les baixes de persones ateses en un termini màxim de 3 dies.
  
3. No minorar ni anul·lar la consignació que l'entitat sol·licitant haguera establit inicialment en el seu pressupost per a aquesta finalitat.
  
4. Comunicar fefaentment a la Direcció General d'Integració Social de Discapacitats o a la direcció territorial de Benestar Social, la sol·licitud i la concessió de qualsevol ajuda per part d'uns altres organismes públics. Donat cas que les ajudes foren diferents de les inicials previstes en la sol·licitud, l'entitat sol·licitant sotmetrà l'expedient, per a l'estudi, a l'òrgan competent, el qual podrà augmentar o minorar la quantitat inicialment concedida mitjançant l'oportuna resolució.
  
5. Assumir les actuacions de control financer que corresponen a la Intervenció General en relació amb la subvenció.
  
6. No alterar la finalitat de les subvencions i complir les obligacions que estableix la legislació vigent per a les persones perceptores de fons públics.
  
7. Facilitar la inspecció i el control de la Conselleria de Benestar Social i, en particular, de la Direcció General d'Integració Social de Discapacitats, per a conéixer qualsevol aspecte de l'activitat objecte de la subvenció.
  
8. Deixar constància expressa de la condició de centre subvencionat per la Generalitat Valenciana en qualsevol relació amb tercers.
  
9. Justificar les ajudes concedides en el termini màxim establit en aquesta ordre.
  
El fet de no complir les obligacions anteriors podrà originar l'aplicació de la normativa vigent en aquesta matèria.
  
Article 6. Exclusions
  
Estan expressament exclosos d'aquestes ajudes els conceptes següents:
  
1. Les quotes a associacions o a federacions.
  
2. Els serveis específicament acadèmics dels centres o d'anàlogues característiques de competència directa d'uns altres departaments.
  
3. En general, tots els conceptes que, per la seua naturalesa, puguen ser objecte d'atenció d'uns altres organismes públics o derivats d'uns altres exercicis econòmics.
  
Article 7. Documentació
  
Pel que fa a la documentació, hi valdrà el que segueix:
  
a) Cada entitat podrà demanar, en una única sol·licitud, les subvencions per als centres de la seua titularitat, a partir de la qual es formularà un expedient bàsic del qual es derivaran peces separades. Aquestes podran ser resoltes independentment.
  
b) La sol·licitud, d'acord amb el model que apareix en l'annex III, estarà a disposició de les persones sol·licitants a les direccions territorials de Benestar Social. La citada sol·licitud haurà de ser subscrita per la persona titular o per qui exercisca la representació de l'entitat, i emplenada adequadament en tots els apartats, amb esment especial a:
  
- Pressupostos d'ingressos i de despeses de la gestió ordinària de l'exercici per al qual se sol·licita la subvenció.
  
- Llistat del personal que prestarà els seus serveis en la gestió de cadascun dels centres, diferenciant aquells d'aquests.
  
- Programa d'actuació del centre per a l'exercici sol·licitat i memòria de l'exercici anterior.
  
- Llistat nominal de persones usuàries, indicant-ne les pensions, les ajudes i les aportacions.
  
c) Amb la sol·licitud, les persones sol·licitants hauran de presentar també la Fitxa de Manteniment de Tercers, llevat que aquesta ja conste en poder de l'administració, seguint el model que serà facilitat per les direccions territorials de Benestar Social, i que servirà per a acreditar la titularitat del compte bancari mitjançant el qual la persona beneficiària desitja rebre la subvenció.
  
No obstant això, les persones sol·licitants hauran d'aportar la documentació que els requerisca la Direcció General d'Integració Social de Discapacitats i/o les direccions territorials corresponents, i la que siga necessària per a poder comprovar el compliment dels requisits exigits per a accedir a les ajudes o per a valorar les característiques de les accions que pretenen desplegar a l'efecte de determinar, si escau, la quantia de les ajudes.
  
Capítol ii
  
Subvencions destinades a programes
  
Article 8. Àmbit i objecte
  
Les ajudes regulades en aquest capítol seran destinades al desenvolupament de programes definits en el títol II de l'ordre de 9 d'abril de 1990, de la Conselleria de Treball i Seguretat Social (DOGV núm. 1.291):
  
1. Programes de convivència, amb l'objectiu d'afavorir la integració comunitària.
  
2. Programes de cooperació social, amb l'objectiu de potenciar la vida de la comunitat, propiciar la participació de tasques comunes i fomentar la iniciativa social i el voluntariat.
  
3. Programes d'intervenció per a la prevenció i la inserció en el medi social.
  
Dels imports subvencionats podran destinar-se fins un màxim del 30% per a despeses de manteniment, i fins un màxim del 10% per a despeses de dietes, de desplaçaments i de difusió gràfica o material de divulgació relacionat amb el programa que calga realitzar, sempre que el cost no siga assumit o subvencionat per una altra entitat o mitjà.
  
Article 9. Sol·licitants
  
Les entitats sense ànim de lucre podran sol·licitar subvencions per a programes per a l'any 2000, sempre que reunisquen les condicions següents:
  
a) Estar inscrites en el Registre d'Entitats, Centres i Serveis de la Conselleria de Benestar Social, sempre que tinguen com a funció principal, d'acord amb les regles de la institució, l'atenció a persones amb discapacitat.
  
b) Acordar la realització dels seus programes i actuacions en coordinació amb els serveis socials del municipi, si l'àmbit és municipal; amb la direcció territorial de Benestar Social corresponent si és supramunicipal; amb la Direcció General d'Integració Social de Discapacitats si és supraprovincial.
  
Article 10. Obligacions
  
Les entitats subvencionades hauran de complir, a més de les obligacions que amb caràcter genèric estableix la legislació vigent per a les persones perceptores de fons públics, les següents:
  
1. No minorar ni anul·lar la consignació que les entitats locals hagueren previst inicialment en el pressupost per a aquesta finalitat.
  
2. Comunicar la percepció de qualsevol altre ingrés o ajuda d'idèntica o d'anàloga naturalesa.
  
3. Formalitzar adequadament els documents de seguiment tècnic i financer elaborats per la Direcció General d'Integració Social de Discapacitats.
  
4. Col·laborar en el seguiment i l'avaluació que s'establisca mitjançant comissions o altres instruments que s'articulen.
  
5. Atenir-se a la coordinació i a la planificació que establisca la Direcció General d'Integració Social de Discapacitats.
  
6. Assumir les actuacions de control financer que corresponen a la Intervenció General en relació amb la subvenció.
  
Article 11. Prioritats
  
Tindran prioritat per a ser beneficiaris de les ajudes públiques corresponents a aquest capítol, els que despleguen qualsevol dels programes següents:
  
1. Programes subvencionats en l'exercici anterior en què siga convenient la continuïtat per raons d'interés públic.
  
2. Fomentar l'autoajuda, la promoció del voluntariat social i el suport als col·lectius implicats en l'àrea d'intervenció de discapacitats, com a alternatives a l'ingrés a centres.
  
3. Impulsar accions integrades d'atenció al sector que és l'objecte d'aquesta convocatòria, amb caràcter globalitzador.
  
4. Afavorir la convivència i la integració de les persones amb discapacitat física, psíquica, sensorial o per malaltia mental.
  
5. Programes d'estades de respir, especialment per a atendre urgències i pal·liar situacions d'estrés en les famílies que tinguen en el seu nucli alguna persona discapacitada.
  
6. Programes que fomenten l'accessibilitat de les persones amb discapacitat eliminant les barreres arquitectòniques, urbanístiques i de la comunicació.
  
7. Programes que garantisquen la inserció sociolaboral per a persones amb discapacitat, i la seua formació en els recursos ja existents.
  
8. Programes que despleguen els projectes europeus de l'exercici anterior que han sigut prorrogats per a l'any 2000.
  
9. Programes que despleguen el recurs d'habitatges tutelats com a alternativa a l'ingrés a centres.
  
10. Actuacions per a la prevenció de les minusvalideses.
  
Article 12. Documentació
  
Les entitats sol·licitants hauran d'aportar la documentació següent:
  
1. Sol·licitud, d'acord amb el model que apareix en l'annex III, correctament emplenada, subscrita per qui exercisca la representació de l'entitat. Els programes que se sol·liciten seran descrits seguint les indicacions del citat model, el qual es trobarà a disposició de les persones sol·licitants a les direccions territorials de Benestar Social.
  
2. Certificat de coordinació dels programes i de les actuacions de l'entitat amb la corporació local, expedit per aquesta. Si l'àmbit d'actuació és supramunicipal, el certificat serà expedit per la direcció territorial de Benestar Social corresponent, i si és supraprovincial, per la Direcció General d'Integració Social de Discapacitats.
  
3. Memòria descriptiva de les activitats desplegades durant 1999, i de les fonts de finançament de l'entitat.
  
4. Llistat de persones usuàries del programa, indicant-ne el nom, la data de naixement i la localitat.
  
Article 13
  
Les ajudes regulades en aquest capítol també podran ser sol·licitades per les corporacions locals, les mancomunitats o les agrupacions de municipis, constituïdes d'acord amb el que diu l'article 3.2 de la Llei 7/85, de Bases de Règim Local.
  
Capítol iii
  
Prestacions Econòmiques Individualitzades
  
Article 14. Àmbit i objecte
  
Es convoquen ajudes econòmiques adreçades a persones amb discapacitat física, psíquica, sensorial o per malaltia mental o amb greus problemes específics que afecten la seua autonomia personal, social i econòmica, i que no puguen resoldre amb mitjans econòmics propis, i aconseguir així el seu normal desenvolupament humà i social.
  
S'hi atendran les dues modalitats següents:
  
1. ajudes per al Desenvolupament Personal, i
  
2. ajudes d'Atenció Institucionalitzada.
  
Les ajudes podran atorgar-se a subjectes concrets, amb caràcter periòdic o per una sola vegada en l'exercici econòmic, per a serveis esporàdics i adquisicions puntuals.
  
Article 15. Sol·licitants
  
Podran sol·licitar les ajudes les persones amb alguna discapacitat que disposen de certificat de minusvalidesa i de la prescripció tècnica en la qual es determine la necessitat de l'acció objecte de l'ajuda, bé per part dels serveis tècnics municipals o per les direccions territorials de Benestar Social, bé pels equips de salut mental per a les persones discapacitades per malaltia mental.
  
Article 16. Exclusions i incompatibilitats
  
Queden explícitament excloses d'aquestes ajudes:
  
1. Aquelles que siguen competència institucional d'uns altres organismes públics.
  
2. Aquelles que hagen sigut subvencionades, per aquest concepte, per uns altres organismes.
  
3. Adquisicions realitzades i actuacions executades abans de la petició de l'ajuda. No obstant això, s'hi podran preveure situacions excepcionals, justificades com cal.
  
Serà incompatible la concessió de l'ajuda sol·licitada amb el gaudi gratuït i/o simultani de serveis que cobrisquen aquests supòsits i necessitats, mitjançant altres institucions públiques o privades que els subvencionen, i s'establirà el principi general d'incompatibilitat de les ajudes individuals i institucionals. Seran compatibles únicament quan presenten diferent naturalesa i atenguen distinta finalitat.
  
Article 17. Determinació d'ingressos
  
Es consideraran ingressos familiars la totalitat dels ingressos procedents de tots els membres de la unitat familiar.
  
Són modalitats d'unitat familiar les següents:
  
1. La integrada pels cònjuges no separats legalment, i si n'hi ha:
  
a) Els fills i les filles menors, llevat dels qui, amb el consentiment dels pares, visquen independentment d'aquests.
  
b) Els fills i les filles majors d'edat incapacitats judicialment subjectes a pàtria potestat prorrogada.
  
2. La formada pel pare o la mare i pels fills i per les filles que reunisquen els requisits a què fa referència la regla anterior.
  
S'hi comptabilitzaran tots els ingressos provinents de sous, de rendes, de propietats, d'interessos bancaris i de pensions o d'ajudes atorgades per institucions públiques o privades a qualsevol dels membres de la unitat familiar, relatius a l'exercici 1998.
  
Els ingressos fan referència a imports bruts.
  
Caldrà justificar els ingressos, o la falta d'aquests, mitjançant declaracions de Renda, certificats d'ingressos, informes tècnics o, quan aquests documents no puguen ser expedits, mitjançant declaració jurada de la persona interessada mateixa atorgada davant d'una autoritat administrativa, d'un notari públic o de la Direcció General d'Integració Social de Discapacitats. Així mateix, caldrà acreditar el nombre de membres que formen la família. Aquestes circumstàncies hauran de ser comprovades per l'administració.
  
La renda per càpita s'obté en dividir els ingressos entre el nombre de membres de la unitat familiar.
  
Article 18. Determinació de la concessió
  
Per a la concessió de les ajudes s'exigirà a les persones sol·licitants que complisquen els requisits de caràcter general que regula l'article 15, i els específics per a l'ajuda que sol·licita.
  
La quantia de la concessió dependrà dels ingressos globals familiars, del cost de l'acció i/o del mòdul màxim estipulat en l'annex II d'aquesta ordre.
  
La quantia màxima de l'ajuda no podrà ser superior al cost de la necessitat que es tracta de cobrir sense que, en cap cas, puga superar el mòdul econòmic estipulat en l'annex II.
  
Secció primera
  
Ajudes de Desenvolupament Personal
  
Article 19.Tipus i característiques
  
Comprén totes aquelles mesures que possibiliten a persones amb problemes motòrics o sensorials el manteniment en l'entorn social propi, incrementant alhora la seua autonomia i afavorint les relacions i la integració en la societat. S'articulen a través de les modalitats següents:
  
1. Capacitat de Desplaçament. Mesures destinades a facilitar els desplaçaments, per mitjans propis i autònoms, d'aquelles persones que, pels seus greus problemes motòrics, tenen impediments per a la utilització dels mitjans de transport públic.
  
1.1 Se'n consideren els tipus següents:
  
- adquisició del vehicle, i
  
- adaptació d'un vehicle de motor.
  
1.2. S'estableixen com a requisits:
  
a) Estar afectat d'una minusvalidesa greu que li impedisca la utilització dels mitjans de transport públic, d'acord amb el dictamen tècnic corresponent que acredite aquesta circumstància.
  
b) Posseir el permís de circulació.
  
c) Garantir, mitjançant declaració jurada, l'afectació del vehicle al seu ús exclusiu i privat durant un període mínim de sis anys.
  
d) No haver obtingut, en un termini anterior a cinc anys, ajuda per aquest concepte, llevat que siga de provada necessitat.
  
e) Ajustar l'adaptació que se sol·licita a allò que estableix el permís de conduir.
  
2. Ajudes per a l'Eliminació de Barreres Arquitectòniques existents a l'habitatge propi o a l'edifici de la persona amb discapacitat i que hi obstaculitzen la seua mobilitat. Comprendran les transformacions o les reformes que contribuïsquen a evitar els obstacles i a facilitar la mobilitat. S'estableixen com a requisits per a la concessió d'aquestes ajudes:
  
a) Que la persona sol·licitant tinga deficiències de caràcter motòric o sensorial que li impedisca o dificulte la mobilitat per mitjans normals, o que hi haja dificultats materials per al seu desenvolupament.
  
b) Que la persona sol·licitant no haja obtingut, en un termini anterior de cinc anys, ajudes pel mateix concepte, llevat que siga de provada necessitat i de canvi de domicili per causes alienes a ella.
  
c) Disposar de la Prescripció Tècnica corresponent en què s'especificarà:
  
- Necessitat tècnica de l'ajuda.
  
- Repercussions positives que la concessió origina a la persona interessada i les negatives que pot ocasionar la denegació.
  
- Idoneïtat d'allò que ha sol·licitat per a cobrir la necessitat que planteja el subjecte.
  
3. Ajudes Tècniques. Són considerades així l'adaptació funcional de l'habitatge i l'adquisició d'estris necessaris per al desenvolupament en la vida ordinària (audífons, telèfons de text per a persones sordes, etc.)
  
Pel que fa a l'adaptació de l'habitatge i dels estris, tan sols se'n subvencionaran els elements necessaris per a augmentar l'accessibilitat i l'autonomia d'actes de la vida diària de la persona amb discapacitat, com ara grues, estris d'alimentació i d'endreç personal, instruments de comunicació com ara senyals lluminosos o telèfons de text per a persones sordes.
  
Els requisits d'aquestes ajudes seran els descrits en el punt 2 d'aquest article.
  
En la concessió tant d'ajudes Tècniques com d'Eliminació de Barreres es consideraran exclusivament els elements relacionats amb les necessitats d'accessibilitat, dels quals seran exclosos aquells que signifiquen una millora a l'habitatge o aquells que no estiguen directament relacionats amb els impediments físics i/o sensorials.
  
Article 20. Documentació
  
1. Justificar els ingressos de la manera establida en l'article 17 d'aquesta ordre.
  
2. Sol·licitud, d'acord amb el model oficial que hi ha a l'annex IV, subscrita per la persona beneficiària o per la representant, correctament emplenada, a la qual s'adjuntaran els documents següents, depenent del tipus d'ajuda sol·licitada:
  
2.1. Per a ajudes de capacitat de desplaçament
  
a) Pressupost del vehicle i/o de l'adaptació que s'hi ha de realitzar.
  
b) Fotocòpia acarada del carnet de conduir, si és el cas.
  
c) Declaració jurada que indique que el vehicle serà per a ús exclusiu i privat, i per un període mínim de sis anys.
  
d) Fitxa Tècnica del vehicle.
  
2.2. Ajudes per a l'Eliminació de Barreres Arquitectòniques
  
a) Dos pressupostos de les adaptacions que s'han de realitzar.
  
b) Justificació de la propietat de l'habitatge, o autorització de la persona propietària per a realitzar-hi les obres.
  
c) Permisos municipals, si escau.
  
2.3.Ajudes Tècniques: dos pressupostos corresponents a l'adquisició que se sol·licita. Excepcionalment, en el cas de telèfon de text, serà suficient un pressupost.
  
3. Prescripció tècnica que justifique la necessitat de l'acció objecte de l'ajuda, emesa pels tècnics o per les tècniques competents esmentats en l'article 15 d'aquesta ordre.
  
4. Caldrà adjuntar a les sol·licituds d'ajudes destinades a persones que hagen d'acreditar algun tipus de minusvalidesa física, psíquica o sensorial, el dictamen tècnic facultatiu que l'acredite.
  
Secció segona
  
Ajudes d'Atenció Institucionalitzada
  
Article 21. Tipus i característiques
  
Comprén aquelles mesures de necessària aplicació quan s'han exhaurit o quan resulten insuficients els recursos de caràcter individual o comunitari, per a atendre les necessitats de l'individu que requereix l'atenció especialitzada en un centre residencial del sector de discapacitats (físics, psíquics, sensorials o per malaltia mental).
  
Aquest centre haurà d'estar correctament autoritzat per l'administració de la Generalitat Valenciana, d'acord amb la normativa vigent en la matèria, o per l'administració pública competent, quan el centre no estiga en l'àmbit de la Comunitat Valenciana.
  
Si hi ha concessió de l'ajuda i amb posterioritat s'adjudica una plaça a la persona beneficiària en un centre públic o subvencionat, l'eficàcia de l'ajuda se suspendrà automàticament, i aquella perdrà el dret a rebre les quantitats corresponents al temps que romanga al centre.
  
No podran ser subvencionats imports corresponents a «preus públics», o els equivalents d'entitats privades subvencionades.
  
Article 22. Requisits per a aquest tipus d'ajudes:
  
a) Haver sol·licitat plaça de residència.
  
b) Que hi haja causes que en justifiquen l'internament, com ara:
  
1.Patir una deficiència de caràcter profund, gran invalidesa o un conjunt de deficiències que limite greument les seus capacitats físiques, psíquiques o sensorials, i li impedisca la integració social.
  
2. No tenir domicili o tenir una situació familiar greu que impedisca l'atenció de l'individu que, per les seues particulars característiques, no pot realitzar una vida autònoma.
  
3. Requerir un internament per tal de continuar un procés rehabilitador.
  
4. Tenir més de 16 anys. Sols en situacions excepcionals s'hi consideraran edats inferiors.
  
Article 23. Documentació
  
1. Sol·licitud, d'acord amb el model oficial que apareix en l'annex IV, subscrita per la persona beneficiària o per la representant, correctament formalitzada, a la qual s'adjuntaran els documents següents:
  
a) Fotocòpia del document que acredite la sol·licitud de plaça en un centre.
  
b) Pressupost del centre on pretén ingressar i en el qual conste l'existència de la plaça, el preu d'aquesta, la tipologia del centre i la data aproximada en què la persona beneficiària s'hi pot incorporar.
  
2. L'establida en els punts 1, 3 i 4 de l'article 20.
  
Títol ii
  
Procediment
  
Capítol i
  
Lloc i termini de presentació
  
Article 24 .Lloc de presentació
  
1. Les sol·licituds d'ajuda es presentaran, juntament amb la documentació requerida, en la direcció territorial de Benestar Social de la província on radique el centre o el servei per al qual se sol·licita la subvenció, sense perjudici del que disposa l'article 38.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
  
2. Les sol·licituds de les Prestacions Econòmiques Individualitzades es presentaran, juntament amb la documentació requerida, a l'ajuntament del municipi on residisquen les persones sol·licitants. Els ajuntaments trametran, informades com cal, les esmentades sol·licituds d'ajuda per a l'Eliminació de Barreres Arquitectòniques i per a adquisició de telèfons de text a les direccions territorials de Benestar Social.
  
Article 25. Terminis de presentació
  
El termini de presentació de sol·licituds serà el següent:
  
1. Per a subvencions destinades a manteniment de centres, serveis i/o programes, el termini serà d'1 mes comptador des de l'endemà de la publicació d'aquesta ordre en el DOGV.
  
2. Per a Prestacions Econòmiques Individualitzades, des de l'endemà de la publicació d'aquesta ordre fins al 30 de juny del 2000. No obstant això, amb caràcter extraordinari, es podran admetre i tramitar les sol·licituds d'ajudes presentades després d'aquesta data i abans del 31 d'octubre de l'any citat, sempre que s'acredite documentalment l'aparició de la necessitat fora del termini normal de presentació de sol·licituds.
  
Capítol ii
  
Tramitació, resolució i recursos
  
Article 26. Valoració
  
La Direcció General d'Integració Social de Discapacitats fixarà els límits màxims d'acord amb les disponibilitats pressupostàries, per a la valoració i la concessió de les subvencions, tot tenint-hi en compte la planificació, la racionalització dels serveis i les limitacions pressupostàries.
  
Article 27. Instrucció
  
1. Una vegada rebudes les sol·licituds, les direccions territorials de Benestar Social o la Direcció General d'Integració Social de Discapacitats, segons que corresponga, les verificaran, i podran realitzar d'ofici les actuacions que consideren necessàries per a la determinació, la coneixença, i la comprovació de les dades en virtut de les quals s'ha de pronunciar la resolució. Quan la sol·licitud no reunisca els requisits exigits, o no s'acompanye la documentació que d'acord amb aquesta ordre siga exigible, es requerirà la persona interessada perquè, en el termini de 10 dies, repare la falta o aporte els documents preceptius, amb indicació que si no ho fa així, es considerarà que desisteix de la seua petició, amb la resolució prèvia que haurà de ser dictada en els termes previstos en l'article 42 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
2. Les direccions territorials de Benestar Social informaran els expedients de sol·licitud de subvenció i els remetran a la Direcció General d'Integració Social de Discapacitats per a la resolució.
  
3. En qualsevol fase de la tramitació de l'expedient, a la vista de la documentació que hi ha en cadascun d'aquests i de les obligacions que s'adquireixen per la concessió de l'ajuda, es podran demanar informes dels organismes i de les entitats que es crega convenient i realitzar les comprovacions necessàries sobre l'exactitud de tot això.
  
4. En relació amb les Prestacions Econòmiques Individualitzades descrites en els articles 19.2 i 19.3, l'ajuntament remetrà les citades sol·licituds, correctament informades, a la direcció territorial de Benestar Social de la província a la qual pertanya.
  
5. Amb caràcter general, els tràmits que hagen de realitzar les persones interessades en el curs del procediment, es corregiran d'acord amb allò establit en l'article 76 del text legal esmentat més amunt.
  
Article 28. Resolució
  
1. Es delega, en les sol·licituds d'ajuda relatives al manteniment de centres, serveis i/o programes, la facultat de resolució en el director general d'Integració Social de Discapacitats.
  
2. Les resolucions de les Prestacions Econòmiques Individuals seran competència de la corporació local, la qual hi actuarà com a entitat col·laboradora de la Conselleria de Benestar Social. Se exclouen d'aquesta regla les ajudes següents:
  
a) Les destinades a l'Eliminació de Barreres Arquitectòniques.
  
b) Les ajudes corresponents a municipis que no tinguen atribuïda aquesta competència.
  
c) Telèfons de text.
  
d) Atenció institucionalitzada de persones discapacitades (físiques, psíquiques, sensorials i malalts mentals).
  
Excepcionalment, es podran incoar d'ofici expedients la finalitat dels quals siga subvencionar despeses ocasionades per internaments o assistència en institucions. Les persones beneficiàries hauran de donar la conformitat a les resolucions de concessió.
  
La resolució d'aquestes ajudes es delega en els directors i les directores territorials de Benestar Social, llevat de les previstes en els apartats a) y b), les quals seran resoltes pel director general d'Integració Social de Discapacitats a proposta dels directors i de les directores territorial.
  
3. El termini màxim per a tramitar i resoldre les sol·licituds de les ajudes regulades en els capítols I i II del títol I serà de tres mesos comptadors des de la data en què es dicte la resolució de la Conselleria de Benestar Social per la qual es dóna publicitat a les línies pressupostàries que finançaran les subvencions regulades en aquesta ordre, i, en tot cas, no podran sobrepassar el termini de sis mesos comptadors des de la data de la sol·licitud.
  
4. En els casos en què s'haja de requerir a la persona interessada l'esmena de deficiències i/o l'aportació de documents, el termini determinat en l'apartat anterior s'estendrà suspés durant el transcurs del temps que hi haja entre la notificació del requeriment i l'efectiu compliment per part de la persona beneficiària o, si hi manca, pel transcurs del termini concedit.
  
5. Excepcionalment, podrà acordar-se l'ampliació dels citats terminis en els casos previstos en els articles 42.5 i 42.6 de la Llei 30/92, de Règim Jurídic de les Administracions Públiques i del Procediment Administratiu Comú, introduïts per la Llei 4/99, de 13 de gener, que modifica l'anterior.
  
6. En tots els casos, una vegada transcorregut el termini sense haver-se notificat resolució expressa, es produiran els efectes previstos en l'article 44.1 del mateix text legal.
  
7. L'import de les subvencions concedides no podrà superar, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, el cost de l'activitat que ha de realitzar l'entitat beneficiària.
  
8. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà originar la modificació de la resolució de concessió.
  
9. Podrà ser motiu de denegació la incorrecta o la nul·la justificació d'ajudes d'exercicis anteriors, amb l'acreditació prèvia, per part de la Direcció General d'Integració Social de Discapacitats, de la concurrència d'aquestes circumstàncies en expedient administratiu en què es garantisca l'audiència a la persona interessada.
  
10. La Conselleria de Benestar Social no assumirà obligacions que deriven de la relació laboral del personal dels centres o dels serveis subvencionats, sinó que seran les persones titulars d'aquests el qui en respondran amb caràcter exclusiu.
  
11. Igualment, la concessió d'una subvenció, a l'empara d'aquesta ordre, no comportarà cap obligació per part d'aquesta Conselleria d'atorgar subvencions en exercicis posteriors.
  
Article 29. Recursos
  
Contra les resolucions, expresses o presumptes, dictades pels òrgans competents de la Conselleria de Benestar Social, que posen fi a la via administrativa, s'hi podrà interposar potestativament, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, un recurs de reposició davant del mateix òrgan que les va dictar, en el termini d'un mes comptador des de l'endemà de la notificació; o directament el recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, de conformitat amb el que diu l'article 46 de la Llei 29/98, de 13 de juliol, que regula la jurisdicció contenciosa administrativa, sense perjudici d'interposar-n'hi qualsevol altre que creguen oportú.
  
Títol iii
  
Del pagament i de la justificació de les subvencions
  
Article 30. Garanties prèvies al pagament de la subvenció
  
Les persones beneficiàries de les ajudes assumiran les obligacions següents abans del pagament de la subvenció:
  
1. La submissió a les actuacions de control financer que corresponen a la Intervenció General en relació amb la subvenció i les ajudes concedides.
  
2. Quan es produïsquen avançaments de pagament, la persona beneficiària de la subvenció estarà obligada a garantir-ne l'import. A aquest efecte, s'entendran avançaments de pagament les quantitats que siguen lliurades a favor de la persona beneficiària abans que aquesta justifique la despesa corresponent.
  
No obstant això, estan exceptuades d'aquesta obligació les corporacions locals. També n'estan exonerades les entitats sense ànim de lucre, les persones físiques i les famílies en què concórreguen les circumstàncies previstes en l'article 47 bis, apartat 3, lletra a), del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell.
  
Aquesta garantia podrà constituir-se en forma d'aval bancari, garantia real immobiliària o pòlissa d'assegurança subscrita amb qualsevol entitat oficialment reconeguda. En el cas d'aval bancari, aquest haurà de constituir-se amb caràcter solidari o amb renúncia expressa al benefici d'excussió previst en l'article 1.830 del Codi Civil.
  
Per a la constitució i la tramitació de les garanties, hi valdrà el que disposa el títol II, capítol III, de la Llei 13/95, de Contractes de les Administracions Públiques; el capítol III del Reial Decret 390/96, de desplegament parcial de l'esmentada llei, i l'Ordre de 14 de febrer de 1986, de la Conselleria d'Economia i Hisenda, per la qual es regula el procediment de constitució i de devolució de fiances (DOGV de 7 de març de 1986).
  
Siga quina siga la forma elegida per a formalitzar la garantia, aquesta haurà de dipositar-se en els serveis territorials de la Conselleria d'Economia, Hisenda i Administració Pública de la província corresponent, els quals hauran de lliurar a la persona beneficiària la carta de pagament que acredite el dipòsit i que haurà de presentar la citada persona en la direcció territorial de Benestar social de la província com a requisit previ i inexcusable per al pagament de l'avançament.
  
Article 31. Sistema de pagament de les subvencions
  
El pagament de les subvencions regulades en aquesta ordre es realitzarà ajustant-se al règim que s'especifica tot seguit per a cadascun dels tipus d'ajudes:
  
1. En el cas de subvencions corresponents a programes, el pagament es realitzarà d'acord amb el règim general establit en l'article 47 bis del text refós de la Llei d'Hisenda Pública de la Generalitat Valenciana, pels imports següents:
  
a) S'avançarà un 40% de l'import de la subvenció després que aquesta siga concedida.
  
b) Després de l'aportació i la comprovació de la documentació justificativa de l'efectiva i correcta aplicació de la quantitat lliurada en l'apartat anterior, es pagarà un segon avançament la quantia del qual pujarà al 20% de l'import de la subvenció.
  
c) La resta es pagarà després de la justificació, per part de la persona beneficiària, de la totalitat de la despesa que és l'objecte de la subvenció atorgada.
  
2. El pagament de les Prestacions Econòmiques Individualitzades es realitzarà contra la presentació, per part de la persona beneficiària, de la justificació que acredite el seu dret a la percepció de l'ajuda.
  
Quan la concessió d'aquesta tinga com a objectiu la cobertura de deutes motivats per la necessitat que se subvenciona, es podrà acordar que, amb el consentiment previ de la persona que formula la petició, el qual haurà de constar per escrit en la sol·licitud, el pagament de l'ajuda es realitze directament a les persones creditores. En aquest cas, caldrà remetre el justificant de pagament al deutor i deixar-ne una còpia compulsada en l'expedient.
  
També, excepcionalment, i a criteri del director o de la directora territorial de Benestar Social o, si és el cas, de l'alcalde o l'alcaldessa, es podrà realitzar el pagament al professional de serveis socials que presente el cas, i es farà constar en l'expedient, tant el consentiment explícit de la persona beneficiària de l'ajuda, com el compromís del citat professional, de destinar l'import de l'ajuda al compliment de la finalitat per a la qual ha sigut concedida.
  
3. El pagament de les subvencions corresponents a manteniment de centres es realitzarà d'acord amb el règim excepcional previst en l'article 32.2 de la Llei 11/98, de Pressupostos per a 1999, i consisteix en el pagament fraccionat de la quantitat total de la subvenció concedida, per trimestres avançats, realitzant-se el lliurament corresponent al tercer trimestre amb la justificació prèvia de la quantitat avançada en el primer trimestre, i el lliurament corresponent al quart trimestre, amb la justificació prèvia de la totalitat de la despesa objecte de la subvenció corresponent als tres primers trimestres. Es procedirà a les regularitzacions que procedisquen, d'acord amb les justificacions presentades. Tot això llevat que la llei de pressupostos per al 2000 preveja un règim diferent.
  
No obstant això, el règim de pagaments de cadascuna de les subvencions regulades en aquesta ordre haurà d'estar recollit en les corresponents resolucions de concessió de les ajudes.
  
Article 32. Sistema de justificació de les subvencions
  
1. En el cas de persones beneficiàries de Prestacions Econòmiques Individualitzades, la direcció territorial de Benestar Social o, si és el cas, l'ajuntament, establirà l'adequat seguiment de la despesa que és l'objecte de la subvenció. Aquestes persones estan obligades a presentar, a requeriment d'aquells, tots els documents, les factures, el manaments de pagament, etc., que siguen necessaris per a justificar la quantia de la despesa realitzada en relació amb l'objecte subvencionat.
  
2. El procediment per a realitzar la justificació d'aquestes subvencions estarà directament relacionat amb el règim de pagaments establits en l'article 31 d'aquesta ordre per als diferents tipus de subvencions, i s'especificarà en cadascuna de les resolucions de concessió.
  
3. Les despeses per a justificar les subvencions relatives a programes haurà de ser, si més no, igual a la despesa total calculada dels programes que són l'objecte de subvenció, i es correspondran sempre amb els continguts dels citats programes, sense ser possible l'admissió de despeses d'actuacions que no estiguen específicament recollides en la descripció dels programes subvencionats. Així mateix, no podran ser compensades quantitats justificades corresponents a diferents programes subvencionats.
  
4. En el cas d'ajudes destinades a centres, la despesa que cal justificar serà, com a mínim, igual al cost calculat de funcionament del centre que va servir de base per al càlcul de la subvenció, i que haurà d'estar desglossada entre els diversos conceptes que són l'objecte de la subvenció que consten en la resolució o en els documents que l'acompanyen.
  
5. En tot cas, la justificació de les subvencions corresponents es realitzarà mitjançant la presentació de la documentació que s'especifica tot seguit:
  
5.1. Per a les subvencions corresponents a programes, la justificació de la despesa consistirà en la presentació davant de la direcció territorial de Benestar Social corresponent i de la Direcció General d'Integració Social de Discapacitats de tota la documentació necessària per a acreditar la despesa realitzada, entre la qual s'haurà d'incloure la relativa a les despeses del personal que participa en la realització del programa, incloent-hi els fulls de salari correctament subscrits pels treballadors i per les treballadores i els documents que acrediten el pagament a la Seguretat Social de les quotes relatives a les cotitzacions socials d'aquests en què figure el certificat bancari d'haver sigut pagat o carregat en el compte. Donat cas que hi haja persones que col·laboren en els programes a canvi d'una gratificació, caldrà presentar els rebuts justificatius de la despesa en què consten el nom del centre i el nom, els cognoms i el DNI de la persona col·laboradora. Així mateix, si hi haguera professionals que col·laboren en els programes en virtut de contractes de prestació de serveis, caldrà aportar les corresponents factures emeses pels citats professionals i la documentació acreditativa que aquests compleixen els requisits exigits per la legislació tributària vigent.
  
5.2. En el cas de subvencions que financen el manteniment de centres, la justificació de la despesa consistirà en la presentació davant de la direcció territorial de Benestar Social corresponent de tota la documentació necessària per a acreditar la despesa realitzada, entre la qual caldrà incloure, si més no, aquesta:
  
- Documents acreditatius de la despesa corresponent a la nòmina de treballadors i treballadores del centre, incloent-hi els fulls de salari correctament subscrits per aquests i els documents que acrediten el pagament a la Seguretat Social de les quotes relatives a les cotitzacions socials d'aquests en què figure el certificat bancari d'haver sigut pagat o carregat en el compte.
  
- Donat cas que hi haja persones que presten serveis al centre a canvi d'una gratificació, caldrà presentar els rebuts justificatius de la despesa en què consten el nom del centre i el nom, els cognoms i el DNI de la persona col·laboradora.
  
- Si hi haguera professionals que treballen al centre en virtut de contractes de prestació de serveis, caldrà aportar les corresponents factures emeses pels citats professionals i la documentació acreditativa que aquests compleixen els requisits exigits per la legislació tributària vigent.
  
6. Independentment de quin siga el tipus de subvenció, el termini màxim de presentació de la justificació acaba el dia 15 de febrer de l'any 2001.
  
7. La justificació total presentada per la persona beneficiària haurà de ser, si més no, igual a la despesa total calculada de l'activitat, del servei o del programa que és l'objecte de la subvenció.
  
8. Les factures acreditatives de la despesa realitzada hauran de reunir els requisits previstos en el Reial Decret 2.402/85, de 18 de desembre, pel qual es regula el deure d'expedició i de presentació de factures per part d'empresaris i professionals (BOE núm. 132, de 30 de desembre de 1985).
  
Article 33. Comunicació del cobrament de la subvenció en ajudes per a programes i centres
  
Després del cobrament de cada termini de la subvenció, les entitats hauran de trametre al servei de Gestió de les direccions territorials, i en un termini d'un mes des d'aquesta percepció, comunicació escrita que l'ha rebuda, d'acord amb les normes següents:
  
a) En el cas de corporacions locals, carta de pagament amb expressió de la data, de la quantia i del concepte, expedida pel tresorer o per la tresorera, i intervinguda per l'interventor o la interventora de Fons, acreditativa de l'ingrés de la subvenció en les arques de la corporació.
  
b) En el cas d'entitats sense ànim de lucre, notificació del director o de la directora del centre o del servei, on comunique fefaentment la percepció de la subvenció, i que n'indique la data, la quantia i el concepte.
  
Article 34. Minoració de l'import de la subvenció i exigència de reintegraments d'imports incorrectament rebuts
  
Es delega en la Direcció General d'Integració Social de Discapacitats la resolució dels expedients de minoració de les ajudes concedides i, si és procedent, ordenar el reintegrament de les quantitats percebudes i l'exigència de l'interés de demora des del moment del pagament de la subvenció, en els supòsits que recull l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
El procediment s'iniciarà d'ofici, a conseqüència de la iniciativa mateix de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de la persona interessada a l'audiència.
  
El termini màxim per a resoldre serà de sis mesos des del moment en què es va incoar l'expedient de minoració o de reintegrament.
  
Les quantitats que s'hagen de reintegrar tindran la consideració d'ingrés de dret públic, a l'efecte del procediment aplicable per al cobrament.
  
Article 35
  
Les regles contingudes en aquest títol seran d'aplicació sempre que la corresponent llei de pressupostos o les seues normes de desplegament no establisquen condicions distintes.
  
Article 36
  
L'eficàcia d'aquesta convocatòria està condicionada a l'existència, en els pressupostos de l'exercici econòmic del 2000, de crèdit adequat i suficient per a atendre les ajudes que s'hi preveuen.
  
Disposició transitòria
  
La Conselleria de Benestar Social publicarà les dotacions pressupostàries màximes per a cada tipus de subvenció, una vegada siga aprovada i publicada la llei de pressupostos de la Generalitat per al 2000.
  
Disposicions addicionals
  
Primera
  
Els aspectes regulats en aquesta ordre s'aplicaran sense perjudici de totes les normes que regeixen el règim jurídic de l'administració de la Generalitat, especialment en matèria pressupostària.
  
Segona
  
En els annexos I i II a aquesta ordre es publiquen els mòduls econòmics màxims per a aquests tipus d'ajudes que regiran per a l'exercici 2000.
  
Tercera
  
Quan l'especialitat de l'objecte o de les obligacions que es regulen així ho exigisquen, les subvencions que tinguen per destinataris persones jurídiques de naturalesa pública o privada, es podran articular mitjançant document administratiu subscrit per ambdues parts on consten els seus drets i obligacions i l'objectiu de la subvenció, amb el detall dels programes i/o serveis per a subvencionar, tot això amb independència de la resolució administrativa d'atorgament de la subvenció, la qual, en tot cas, s'haurà de produir.
  
Quarta
  
Quan concórreguen circumstàncies extraordinàries al centre, en el programa o el servei per al qual se sol·licita la subvenció, les quals hauran d'estar correctament acreditades en l'expedient i presents en l'acta corresponent, l'òrgan que proposa podrà elevar propostes motivades d'atorgament de subvencions que excedisquen els mòduls màxims previstos per a cada cas.
  
Disposicions finals
  
Primera
  
S'autoritza el director general de la Direcció General d'Integració Social de Discapacitats perquè dicte totes les instruccions necessàries per al desplegament d'aquesta ordre.
  
Segona
  
Quan per part de les entitats sol·licitants es faça publicitat, a través de qualsevol mitjà de comunicació, dels centres i dels serveis, de les activitats i dels programes subvencionats, totalment o parcialment, mitjançant les ajudes a què fa referència aquesta ordre, serà obligatori fer constar-hi explícitament que es tracta d'un centre, d'un servei, d'una activitat o d'un programa «subvencionat per la Generalitat Valenciana».
  
Als locals dels centres o dels serveis subvencionats s'haurà d'exposar, en lloc visible, la placa d'identificació homologada en què s'indique la condició de subvencionat per la Generalitat Valenciana, quan l'ajuda siga superior al 50% del cost del servei.
  
Tercera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda a l'empara d'aquesta mentre no hi haja crèdit adequat i suficient en l'exercici 2000.
  
Quarta
  
Contra les bases d'aquesta convocatòria, s'hi podrà interposar, potestativament, un recurs de reposició davant del mateix òrgan que la dicta en el termini d'un mes comptador des de l'endemà de la notificació; o bé, directament, un recurs contenciós administratiu, en el termini de dos mesos comptadors des de la notificació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que diu l'article 46 de la Llei 29/98, de 13 de juliol, que regula la jurisdicció contenciosa administrativa, sense perjudici d'interposar-n'hi qualsevol altre que es crega pertinent.
  
València, 16 de desembre de 1999
  
La consellera de Benestar Social
  
CARMEN MAS RUBIO
  
ANNEX I
  
Mòduls econòmics
  
Primer
  
Els mòduls econòmics que s'han d'aplicar en el càlcul de les subvencions regulades en aquesta ordre són aquests:
  
A) En el cas de subvencions l'objecte de les quals siga el finançament de centres:
  
1. Persones amb discapacitat física, psíquica i sensorial:
  
1.1. Centres ocupacionals minusvàlids (220 dies): fins a 3.108 PTA/per/dia
  
1.2. Centres de Dia (220 dies): fins a 4.334 i 7.357 PTA/per/dia
  
1.3. Centres d'Estimulació Precoç (220 dies): fins a 2.070 PTA/per/dia
  
1.4. Residències discapacitats (365 dies)
  
1.4.1. Psíquics autònoms: fins a 3.092 PTA/per/dia.
  
1.4.2. Psíquics profunds: fins a 5.360 PTA/per/dia.
  
2. Malalts mentals:
  
2.1. Residències de malalts mentals: fins a 8465 QAA/per/dia
  
2.2. Centres de Rehabilitació i Inserció Social de Malalts Mentals (CRIS): fins a 2.383 PTA/per/dia
  
2.3. Centres de Dia per a malalts mentals: fins a 2.550 PTA/per/dia
  
B) Subvencions que financen la prestació de serveis/programes diferents a l'atenció a centres, regulats en el capítol II del títol I d'aquesta ordre:
  
1. Campaments per a persones discapacitades (15 dies)
  
1.1. Persones amb discapacitat psíquica lleugera o moderada, paralítiques cerebrals i discapacitades físiques que no necessiten assistència d'una altra persona en les activitats de la vida diària: fins a 35.757 PTA/estada total.
  
1.2. Persones amb discapacitat psíquica severa o profunda, paralítiques cerebrals i discapacitades físiques que necessiten assistència d'una altra persona en les activitats de la vida diària: fins a 58.290 PTA/estada total.
  
2. Estades de ?respir familiar?: fins a 4.410 PTA/pers/dia.
  
3. Habitatges tutelats com a alternativa a l'atenció residencial (365 dies): fins a 2.550 PTA/pers/dia.
  
Segona
  
L'aplicació dels mòduls establits en l'apartat primer, lletra A), requereix la consideració dels conceptes següents:
  
1. Plus de direcció i triennis. La quantia corresponent al plus de direcció i els possibles triennis del personal del centre podran incrementar el mòdul fixat d'acord amb les característiques del centre.
  
2. Altres partides subvencionables. Les partides corresponents a: arrendaments, assegurances, tributs i contractes anuals de manteniment de les instal·lacions podran ser subvencionades al 100%, en la mesura que siga una despesa justificada i que no estiga prevista en el mòdul corresponent.
  
3. Auxiliar ocupacional i fisioterapeuta. Aquestes figures són objecte de consideració en determinats centres ocupacionals. El cost incrementarà el mòdul establit.
  
4. Coordinador/-a de residència. A les residències de persones discapacitades autònomes amb capacitat de trenta i més, s'hi aplicarà un complement de coordinador/-a de residència. El cost incrementarà el mòdul establit.
  
5. Als CRIS es podran incorporar altres figures professionals que no estiguen recollides en les plantilles, si les condicions dels centres ho requereixen, amb la possibilitat de variar el mòdul establit.
  
6. Als centres d'Estimulació Precoç que, excepcionalment, estigueren funcionant en règim no ambulatori, s'hi podrà incrementar el mòdul fins a 3.967 PTA/per/dia.
  
7. Als centres de Dia en què la població siga majoritàriament de persones paralítiques cerebrals, el mòdul es podrà incrementar fins a 7.357 PTA/per/dia.
  
Tercer
  
En la determinació de la quantia corresponent als mòduls descrits en aquest annex, s'hi haurà de tenir en compte els criteris següents per a les subvencions l'objecte de les quals siga el finançament de centres de discapacitats:
  
1. Els centres objecte de subvenció hauran d'acomplir les condicions d'aquesta ordre.
  
2. Els mòduls establits s'han de considerar màxims, per la qual cosa les quantitats concedides estaran d'acord amb:
  
- Nombre de persones beneficiàries.
  
- Adequació del centre als criteris establits en el Decret 40/90, i en l'Ordre de 9 d'abril de 1990 pel que fa a l'estat de les instal·lacions, de la infrastructura, al personal del qual disposen, a les prestacions que ofereixen i a qualsevol altre requisit establit en la norma. En el cas de persones malalts mentals, s'adequaran a l'Ordre de 3 de febrer de 1997.
  
- Ingressos de l'entitat titular del centre.
  
- Ingressos aportats per les persones beneficiàries.
  
3. La quantitat mínima que rebran les persones beneficiàries de subvencions en concepte de places desocupades serà del 50% del mòdul econòmic estipulat en la resolució.
  
La reserva de plaça preveu dues situacions:
  
a) Places pendents de cobertura.
  
b) Places la persona titular de les quals s'absenta del centre per raons diverses i per un període superior a set dies.
  
ANNEX II
  
Prestacions Econòmiques Individualitzades
  
Els mòduls econòmics màxims pels quals es regeixen aquestes Prestacions són:
  
1. Desenvolupament Personal
  
1.1. Capacitat de desplaçament
  
- Adquisició vehicle de motor fins a 155.250 PTA
  
- Adaptació vehicles de motor .... fins a 125.250 PTA
  
1.2. Ajudes tècniques
  
- Audífons fins a 103.500 PTA
  
- Telèfons de text fins a 60.000 PTA
  
- Adaptació habitatge i estris .. fins a 181.125 PTA
  
1.3. Barreres arquitectòniques .. fins a 691.625 PTA
  
2. Atenció Institucionalitzada